CELEX: 22006D0878
Language: hu
Date: 2006-09-27 00:00:00
Title: 2006/878/EK: Az AKCS–EK Nagykövetek Bizottságának 4/2006 határozata ( 2006. szeptember 27. ) a Mezőgazdasági és Vidéki Együttműködés Technikai Központjának (CTA) alapszabályáról és eljárási szabályzatáról

12.12.2006   
            
            
               HU
            
            
               Az Európai Unió Hivatalos Lapja
            
            
               L 350/10
            
         
      AZ AKCS–EK NAGYKÖVETEK BIZOTTSÁGÁNAK 4/2006 HATÁROZATA
   
   (2006. szeptember 27.)
   a Mezőgazdasági és Vidéki Együttműködés Technikai Központjának (CTA) alapszabályáról és eljárási szabályzatáról
   (2006/878/EK)
   AZ AKCS–EK NAGYKÖVETEK BIZOTTSÁGA,
   tekintettel az egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között létrejött, 2000. június 23-án Cotonou-ban aláírt partnerségi megállapodásra (1) (a továbbiakban: „Megállapodás”) és különösen annak III. melléklete 3. cikkének (4) bekezdésére,
   tekintettel a tagállamok kormányainak a Tanács keretében ülésező képviselői közötti, a 2000. június 23-i, Cotonou-ban (Benin) aláírt, az afrikai, karibi és csendes-óceáni országok, valamint az Európai Közösség és tagállamai közötti partnerségi megállapodás pénzügyi jegyzőkönyve alapján nyújtandó közösségi támogatás finanszírozásáról és adminisztrációjáról, továbbá az EK-Szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról szóló, 2000. szeptember 18-i belső megállapodásra (2),
   mivel:
   
               (1)
            
            
               A Megállapodás III. melléklete 3. cikkének (4) bekezdése előírja a Nagykövetek Bizottsága számára, hogy a megállapodás aláírását követően a határozza meg a Mezőgazdasági és Vidéki Együttműködés Technikai Központjának (a továbbiakban: „a Központ”) – beleértve a felügyeleti szerveket is – alapszabályát és eljárási szabályzatát. A Központnak a Megállapodás III. melléklete 3. cikke (4) bekezdésének a) pontja értelmében vett felügyeleti szerveként eljáró igazgatótanácsot kell létrehozni.
            
         
               (2)
            
            
               A Megállapodáshoz csatolt, a kiváltságokról és mentességekről szóló 2. jegyzőkönyv 1. cikkének második albekezdése e kiváltságokat és mentességeket kiterjeszti a Központ személyzetére,
            
         A KÖVETKEZŐKÉPPEN HATÁROZOTT:
   1. cikk
   (1)   A Központ jogi személyiséggel rendelkezik, és a Megállapodás részes felének minősülő valamennyi államban az adott állam joga szerint a jogi személyeknek biztosított legteljesebb jogképességgel rendelkezik.
   (2)   A Központ személyzete a kiváltságokról és mentességekről szóló 2. jegyzőkönyv által biztosított, a Megállapodáshoz csatolt VI. és VII. nyilatkozatban említett szokásos kiváltságokat, mentességeket és könnyítéseket élvezi.
   (3)   A Központ nonprofit szervezet.
   (4)   A Központ székhelye ideiglenesen Wageningenben (Hollandia), egy kihelyezett részlege pedig Brüsszelben van.
   2. cikk
   A Központ feladatait és célkitűzéseit a Megállapodás III. melléklete 3. cikkének (1), (2) és (3) bekezdése határozza meg.
   A Központnak e célkitűzéseket egy átfogó stratégiai dokumentumban kell részletesen meghatároznia.
   3. cikk
   (1)   A Központ felügyelő hatósága a Nagykövetek Bizottsága a Megállapodás III. melléklete 3. cikke (4) és (5) bekezdésének megfelelően.
   (2)   Igazgatótanácsot kell létrehozni e határozat 4. cikkének megfelelően.
   (3)   A Központ a Megállapodásban vagy az ahhoz csatolt nyilatkozatokban említett intézményekkel és egyéb szervekkel szoros együttműködésben végzi tevékenységeit. A Központ szükség esetén regionális és nemzetközi intézményekhez fordulhat, különösen azokhoz, amelyek a Közösségben vagy az AKCS-államokban találhatók, és amelyek agrár- és vidékfejlesztési kérdésekkel foglalkoznak.
   (4)   A Központ tevékenységeit az igazgatótanács kezdeményezésére rendszeres időközönként értékelik.
   4. cikk
   (1)   Igazgatótanács jön létre, amelynek feladata, hogy technikai, igazgatási és pénzügyi téren támogatást, felügyeletet és ellenőrzést biztosítson a Központ valamennyi tevékenysége tekintetében.
   (2)   Az igazgatótanács paritásos alapon hat tagból áll, akiket a mezőgazdaság és a vidékfejlesztés és/vagy az információs és kommunikációs politikák, a tudomány, az igazgatás és a technológia területén szerzett személyes képességeik és szakmai képzettségük alapján neveznek ki. Feladataikat függetlenül látják el, harmadik felektől nem kérnek és nem fogadnak el utasításokat, és kizárólag személyes minőségükben, a Központ érdekét szem előtt tartva járnak el.
   (3)   Az igazgatótanács tagjait az érintett felek a Megállapodás részes felének minősülő államok állampolgárai közül, a képesítési követelmények alapján választják ki. Kinevezésüket a Nagykövetek Bizottsága megerősíti. A hat tagot a Nagykövetek Bizottsága legfeljebb ötéves időtartamra nevezi ki, félidős felülvizsgálattal.
   (4)   Az igazgatótanács tanácskozásain a Bizottság, az Európai Unió Tanácsának Főtitkársága és az AKCS-titkárság egy-egy képviselője megfigyelői minőségben részt vesz.
   (5)   Az igazgatótanács tagjai eljárási szabályzatuk rendelkezéseinek megfelelően, legfeljebb ötéves időtartamra elnököt és az alelnököt választanak. Az elnöki tisztséget betöltő személyt az egyik, az igazgatói tisztséget betöltő személyt a másik fél (az AKCS vagy a Közösség) biztosítja. Az alelnöki tisztség betöltése az elnöki tisztséget betöltő féltől eltérő felet illeti.
   (6)   Az igazgatótanács eljárási szabályzatának megfelelően, a jelen lévő vagy képviselt tagok egyszerű többségével hozza határozatait. Az igazgatótanács minden egyes tagjának egy szavazata van. Szavazategyenlőség esetén az elnök szavazata dönt.
   (7)   Az egyes ülésekről jegyzőkönyv készül. Az igazgatótanács megbeszélései bizalmasak.
   (8)   Az igazgatótanács biztosítja a Központ tevékenységeinek szigorú felügyeletét. Évente legfeljebb négy rendes ülést tart. Emellett a Nagykövetek Bizottsága vagy az elnök kezdeményezésére, illetve az igazgató kérésére összeülhet minden olyan alkalommal, amikor azt feladatainak végrehajtása megköveteli.
   (9)   A Központ igazgatója konzultatív szerepet tölt be az igazgatótanács munkájában. A Központ biztosítja az igazgatótanács titkárságát. Az igazgatótanács konkrét kérdésekben tanácsadást kérhet a Központ igazgatótanácsának és személyzetének más tagjaitól és/vagy külső szakértőktől.
   (10)   Az igazgatótanács feladatai a következők:
   
               a)
            
            
               tanácsokkal látja el és támogatja az igazgatót a Központ irányításával kapcsolatban, és biztosítja a Nagykövetek Bizottsága által meghatározott szabályok és célkitűzések megfelelő végrehajtását;
            
         
               b)
            
            
               a Központ igazgatójának javaslatára:
               
                           i.
                        
                        
                           elfogadja a Központ átfogó stratégiai dokumentumát, majd jóváhagyásra benyújtja a Nagykövetek Bizottságának;
                        
                     
                           ii.
                        
                        
                           jóváhagyja az éves és többéves munkaprogramokat;
                        
                     
                           iii.
                        
                        
                           jóváhagyja a szervezeti struktúrát, a személyzeti politikát és a szervezeti ábrát;
                        
                     
                           iv.
                        
                        
                           jóváhagyja az új alkalmazottak felvételét és a hivatalban levő alkalmazottak szerződésének megújítását, meghosszabbítását vagy megszüntetését;
                        
                     
                           v.
                        
                        
                           jóváhagyja a Központ éves költségvetését;
                        
                     
                           vi.
                        
                        
                           elfogadja az éves pénzügyi kimutatásokat;
                           és
                        
                     
                           vii.
                        
                        
                           jóváhagyja az éves jelentéseket és továbbítja azokat a Nagykövetek Bizottságának, annak ellenőrzésére, hogy a Központ tevékenységei megfelelnek-e a Megállapodásban és az átfogó stratégiai dokumentumban megállapított célkitűzéseknek;
                        
                     
         
               c)
            
            
               jelentést tesz a Nagykövetek Bizottságának a feladatai ellátása során felmerült valamennyi fontos kérdésről.
            
         (11)   Az igazgatótanács a Nagykövetek Bizottságának tartozik elszámolással.
   (12)   Az igazgatótanács ajánlati felhívást követően legalább három ajánlat közül kiválaszt egy nemzetközileg elismert könyvvizsgáló céget, hároméves időtartamra. E könyvvizsgálók megvizsgálják, hogy az éves pénzügyi kimutatások megfelelő módon és a nemzetközi számviteli standardokkal összhangban készültek-e, valamint hű áttekintést nyújtanak-e a Központ pénzügyi helyzetéről. A könyvvizsgálók a Központ pénzgazdálkodásának hatékonyságát és eredményességét is véleményezik.
   (13)   Az igazgatótanács az éves pénzügyi kimutatásokat végső jóváhagyásra benyújtja a Nagykövetek Bizottságának. A Nagykövetek Bizottsága feladata, hogy az igazgatót mentesítse a költségvetés végrehajtására vonatkozó felelőssége alól.
   (14)   Az igazgatótanács kidolgozza eljárási szabályzatát.
   5. cikk
   (1)   A Központot a Nagykövetek Bizottsága által legfeljebb ötéves időtartamra kinevezett igazgató irányítja.
   A Nagykövetek Bizottsága társelnökeit bízza meg az igazgató szerződésének aláírásával. A szerződést a Központ személyzetére vonatkozó szabályok szerint kötik és annak megfelelően kezelik. A Nagykövetek Bizottsága jogosult az igazgatót érintő bármely szükséges döntés meghozatalára.
   (2)   Az igazgató a Központ jogi képviselője, aki a Nagykövetek Bizottsága által adott iránymutatások szerint jár el. Az igazgató a Nagykövetek Bizottságának tartozik elszámolással.
   (3)   Az igazgató az igazgatótanács egyetértésével a Nagykövetek Bizottságának jóváhagyásra benyújtja a Központ 2. cikkben említett feladatainak és céljainak megfelelő – éves munkaprogramjait és költségvetéseit.
   (4)   Az igazgató rendszeresen tájékoztatja az igazgatótanácsot a Központ tevékenységeiről.
   (5)   Az igazgató a Központ tevékenységéről és mérlegéről minden évben jelentést készít és – az igazgatótanács jóváhagyásával – minden naptári év végét követő kilenc hónapon belül benyújtja azt a Nagykövetek Bizottságának.
   (6)   Az igazgató felel a Központ szervezéséért és irányításáért. Az igazgató a Központ eljárási szabályzatát érintő, a Központra vonatkozó szabályok alkalmazásának megkönnyítése érdekében hozott bármely intézkedésről jelentést tesz az igazgatótanácsnak.
   6. cikk
   A Központ költségvetését a Megállapodás pénzügyi jegyzőkönyvében megállapított szabályoknak megfelelően finanszírozzák. A költségvetés más forrásokat is igénybe vehet.
   7. cikk
   A Központ alapszabályát és eljárási szabályzatát az igazgatótanács ajánlására a Nagykövetek Bizottsága módosíthatja.
   8. cikk
   Az AKCS-államok, a tagállamok és a Közösség feladata – hatáskörüknek megfelelően – az ezen határozat végrehajtásához szükséges intézkedések meghozatala.
   9. cikk
   Az AKCS–EGK Nagykövetek Bizottságának a CTA működési szabályairól szóló, 1991. április 19-i 1/91 határozata, az AKCS–EGK Nagykövetek Bizottságának a CTA tanácsadó bizottságának alapokmányát és működési eljárásait meghatározó, 1991. április 19-i 3/91 határozata, valamint az AKCS–EK Nagykövetek Bizottságának az utóbbi határozat módosításáról szóló, 1997. április 30-i 2/97 határozata, az AKCS–EK Nagykövetek Bizottságának a CTA tanácsadó bizottsága tagjainak kinevezéséről szóló, 2003. április 11-i 1/2003, 2003. december 23-i 10/2003 és 2004. december 17-i 6/2004 határozata hatályát veszti.
   10. cikk
   Ez a határozat az elfogadása napján lép hatályba.
   
      Kelt Brüsszelben, 2006. szeptember 27-én.
      
         
            az AKCS–EK Nagykövetek Bizottsága részéről
         
         
            az elnök
         
         R. MAKONGO
         
      
   
   
      (1)  HL L 317., 2000.12.15., 3. o. A legutóbb a Luxembourgban, 2005. június 25-én aláírt megállapodással (HL L 287., 2005.10.28., 4. o.) módosított megállapodás.
   
      (2)  HL L 317., 2000.12.15., 355. o.